5 redes om meer melk te drink(Foto: Verskaf) Ons word van kleins af geleer dat melk goed vir jou is – dit is ook geen wonder dat dit ŉ stapelvoedsel vir babas en jong kinders is nie. Die voordele van melk en suiwel stop egter nie by kinders nie, en werkende volwassenes kan groot voordeel (en energie) trek uit ŉ lekker glas melk. “Melk is ŉ bron van goeie gehalte proteïene, natuurlike suiker, ŉ verskeidenheid vette en mikro-nutriënte wat ŉ gesonde immuunstelsel ondersteun. Suiwel is nutriëntryke kosse wat gerieflik is om te gebruik enige tyd van die dag. Dit sluit melk, kaas en jogurt in,” sê geregistreerde dieetkundige Mareta Vermaak. Vermaak gee vyf redes waarom melk goed is vir jou: Energie vir ŉ besige dag Melk lewer natuurlike produkte wat maklik ingeneem en geabsorbeer kan word deur die liggaam. Vitamien B12 help met jou metabolisme en om jou energie te gee vir ŉ besige dag. Die proteïene in suiwelprodukte bied jou al die nodige aminosure wat nodig is om liggaamsweefsel te herstel en bou. Hierdie aminosure kan nie self deur die liggaam vervaardig word nie en moet deur proteïen-ryke kosse ingeneem word. Melkproteïene hou jou ook versadiger vir langer vir besige werksdae waar jy nie tyd het om tussenin te peusel nie. Dermgesondheid Suiwelprodukte wat gefermenteer is, soos jogurt, maaskaas en kefir, bied probioties-aktiewe bakterieë wat jou dermgesondheid en algemene gesondheid help. Sterk immuniteit vir ŉ aktiewe leefstyl Deur ŉ gebalanseerde dieet te volg, saamgestel uit ŉ verskeidenheid van voedselgroepe, help jy jou liggaam om ŉ sterk immuunstelsel te bou. ŉ Sterk immuunstelsel help jou weer om ŉ produktiewe en aktiewe leefstyl te kan volhou. Proteïene, vitamiene A en sink is veral voordelig vir ŉ sterk immuunstelsel, en dit kom in baie suiwelprodukte voor. Beter slaapgehalte Dit is waar dat ŉ glas warm melk jou kan help om beter te slaap. Hoë stresvlakke meng gereeld in met ons vermoë om goeie gehalte slaap in te kry. Melk bevat die aminosuur triptofaan, wat kan help om meer serotonien vry te stel en dit help met ontspanning. Bekostigbare voedingswaarde Melk en suiwelprodukte is ryk in nutriënte wat beteken dat jy nie baie daarvan nodig het om ŉ verskil in jou gesondheid te maak nie. ŉ Maaltyd kan maklik gesonder gemaak word deur ŉ suiwelproduk in te sluit. Dit sal jou langer versadig hou, help om jou gesond en sterk te hou, én jou sak pas.